
Zöldmetszés hatása a meggy termőrész- és termésképzésére

A hazai gyümölcstermesztésben nagyon fontos szerepet tölt be a meggytermesztés, akár már hungarikumnak is tekinthető, mivel hosszú évszázadokra visszanyúló hagyománya van. Az ország legjelentősebb termesztő körzete Szabolcs-Szatmár-Bereg megye. Dolgozatom arra irányul, hogy a meggyfák általános fás metszése mellett, nyári, úgynevezett zöldmetszéssel elérhető-e a jobb minőségű és nagyobb terméshozamú meggy, valamint, mennyire kedvező a zöldmetszés a termőrészek képzésére.
Vizsgálataimat a saját gazdaságunkban végeztem, ami Baktalórántházán található. Szántóföldi és kertészeti növénytermesztéssel foglalkozunk, az agrár- környezetgazdálkodási program keretein belül. Ezáltal metszési kísérleteimet az általunk termesztett meggyfákon volt lehetőségem elvégezni. Három meggyfajtát vizsgáltam, a Kántorjánosi 3-mat, a Petrit és az Évát. Tanulmányoztam, hogy a zöldmetszés hatására a termőrész- és termésmennyiség hogyan változik. Megvizsgáltam a bokrétás termőnyárs, termőnyárs, középhosszú- és hosszú termővesszők mennyiségét zölden metszett és kontroll állományban.
Eredményeim alapján az derült ki, hogy a zöldmetszés eltérő hatással van a különböző fajtákra, mind termőrészmennyiség, mind termésmennyiség tekintetében. A Kántorjánosi három fajtánál a zöldmetszés jótékony hatást gyakorolt a termőrészképzésre, ezzel szemben a Petri és az Éva fajtánál a kezeletlen fák több termőrészt neveltek. A termésmennyiség ezzel arányosan a kontroll állományban volt magasabb. Az eredményekből azt a következtetést vontam le, hogy a zöldmetszés változó hatással van a különböző fajtákra, de az eredményeket több tényező befolyásolhatja (időjárási viszonyok, a metszés erőssége és ideje), ezért érdemes lenne több évben és több módon megvizsgálni a zöldmetszés hatását.
A Kántorjánosi 3 fajta egészen biztos, hogy jól reagál a nyári metszésre termőrészmennyiség szempontjából. 



